सामाजिक सद्भाव और पारस्परिक समझ को पुख़्ता करने हेतु स्वामी जी सिख, बिश्नोई, नामधारी और जैन गुरुओं के सम्मान में उत्सव आयोजित करते रहते थे। उन्होंने विश्नोई मत के प्रवर्तक गुरु जंभेश्वर, महात्मा गांधी, नेताजी सुभाष बोष, मार्टिन लूथर किंग जूनियर, महात्मा मेजिनी और शेख सादी आदि की जीवनियाँ हिंदी में छपवाकर उनका जनसामान्य में वितरण किया। आधुनिक विचारों को आमजन तक पहुंचाने के लिए स्वामी जी ने 'विज्ञान के चमत्कार', 'तंबाकू के काले कारनामे', 'भले रहो, चंगे रहो', 'समाज- शिक्षा दर्पण'आदि कई पुस्तकें प्रकाशित करवा कर गांवों में वितरित करवाई।